DOHODA 
MEDZI VLÁDOU SLOVENSKEJ REPUBLIKY 
A 
VLÁDOU HELÉNSKEJ REPUBLIKY
O MEDZINÁRODNEJ CESTNEJ OSOBNEJ A NÁKLADNEJ  
DOPRAVE

Vláda Slovenskej  republiky a vláda Helénskej republiky (ďalej len ” zmluvné strany”),
želajúc si podporiť medzinárodnú spoluprácu v oblasti cestnej dopravy medzi svojimi štátmi a pri tranzite cez ich územia,
inšpirované princípom liberalizácie cestnej dopravy,
dohodli sa takto:

Článok 1
Oblasť použitia
Ustanovenia tejto dohody sa vzťahujú na:
(1)	cestnú prepravu nákladu a osôb medzi štátmi oboch zmluvných strán a tranzit cez územia ich štátov,
(2)	jazdy prázdnych vozidiel v súvislosti s uvedenou dopravou.

Článok 2
Definície 
Na účely tejto dohody:
(1)	pojem “dopravca ” znamená fyzickú osobu alebo právnickú osobu so sídlom v štáte jednej alebo druhej zmluvnej strany oprávnenú vykonávať prepravu osôb alebo nákladu po ceste v súlade s vnútroštátnymi právnymi predpismi štátu tejto zmluvnej strany.
(2)	pojem “vozidlo” znamená motorové vozidlo alebo kombináciu vozidiel, z ktorých aspoň motorové vozidlo je evidované v štáte jednej zo zmluvných strán, a ktoré sú používané a vybavené výlučne na prepravu nákladu alebo osôb.
(3)	pojem “osobné motorové vozidlo” znamená akékoľvek vozidlo s mechanickým pohonom, ktoré je evidované na území štátu jednej zo zmluvných strán, a ktoré je svojou konštrukciou a vybavením vhodné na prepravu viac ako deviatich osôb vrátane vodiča.
(4)	pojem “tranzit” znamená prepravu nákladu a osôb dopravcom evidovaným na území štátu jednej zmluvnej strany cez územie štátu druhej zmluvnej strany.

I. ČASŤ
Preprava osôb
Rozsah a definície
Článok 3
Na účely prepravy osôb sa táto dohoda vzťahuje:
(1)	na všetky druhy osobnej dopravy pre cudzie potreby alebo za odmenu vykonávané osobnými motorovými vozidlami medzi štátmi oboch zmluvných strán a  tranzitom cez územia ich štátov.
(2)	na jazdy vozidiel bez cestujúcich zodpovedajúce týmto druhom dopravy.

Článok 4
Na účely prepravy osôb:
(1)	Pojem “pravidelná autobusová doprava” znamená dopravu, ktorá zabezpečuje prepravu osôb podľa určenej frekvencie a po určitých trasách, pričom cestujúci môžu nastupovať a vystupovať na vopred určených zastávkach. Pravidelná doprava podlieha povinnému rešpektovaniu vopred stanovených cestovných poriadkov a taríf.
(2)	Pojem “kyvadlová doprava” znamená dopravu, ktorou sú opakovanými jazdami smerom tam a späť  prepravované vopred vytvorené skupiny cestujúcich z toho istého východiskového miesta do toho istého miesta určenia, ktoré sa nachádzajú v štátoch oboch zmluvných strán v uvedenom poradí. Každá skupina pozostávajúca z cestujúcich, ktorí uskutočnili cestu smerom tam, bude prepravená pri neskoršej jazde späť do východiskového miesta. 
a)	V rámci kyvadlovej dopravy nemôže počas jazdy vystupovať alebo nastupovať žiaden cestujúci.
b)	Prvá jazda smerom späť a posledná jazda smerom tam u kyvadlových trás je bez cestujúcich.
(3)	Pojem “príležitostná doprava” zahŕňa:
a)	“Jazdy za zavretými dverami”, ktoré znamenajú prepravu medzi štátmi oboch zmluvných strán, pričom je použité to isté vozidlo na prepravu tej istej skupiny cestujúcich počas cesty tam a jej prepravu späť do východiskového miesta, ktorým je štát, kde je vozidlo evidované.
b)	Jazdy s cestujúcimi tam a jazdy bez cestujúcich späť.
c)	Všetky ostatné jazdy, ktoré nespĺňajú kritériá uvedené v písmenách a) a b).
(4)	Skupina vytvorená vopred je skupina, za ktorú orgán alebo osoba zodpovedná v súlade s vnútroštátnymi právnymi predpismi štátu, ktorými bola zriadená, riadi uzavretie zmluvy alebo hromadnej platby za dopravu s cieľom dosiahnutia všetkých rezervácií a platieb pred odchodom.

Prístup na trh
Článok 5
(1)	Príležitostná doprava uvedená v článku 4 ods. 3 písm. a) a b) je oslobodená od povolenia na prepravu na území štátu tej zmluvnej strany, kde vozidlo nie je evidované.
(2)	Príležitostná doprava bude vykonávaná na základe kontrolného dokladu.
(3)	Kontrolný doklad predstavuje jazdný list.    
(4)	Jazdný list musí obsahovať všetky tieto informácie:
a)	druh príležitostnej dopravy,
b)	hlavnú trasu cesty,
c)	meno dopravcu,
d)	úplný zoznam cestujúcich.
(5)	Príležitostná doprava uvedená v článku 4 ods. 3 písm. c) sa môže vykonávať len na základe povolení. Počet povolení určí  zmiešaná komisia uvedená v článku 14.

Článok 6
(1)	Pravidelná autobusová doprava a kyvadlová doprava podliehajú povoleniu.
(2)	Povolenie bude vydané na žiadosť dopravcu a na jeho meno. Povolenie nesmie byť prenesené dopravcom na tretie strany. Dopravca, na ktorého meno bolo vydané povolenie, môže vykonávať dopravu prostredníctvom subdodávateľa za podmienky, že žiadosť o povolenie aj povolenie obsahujú meno subdodávateľa. Vykonávanie dopravy prostredníctvom subdodávateľa podlieha súhlasu príslušných orgánov štátov oboch zmluvných strán.
(3)	Povolenie na pravidelnú autobusovú dopravu je platné päť rokov a povolenie na kyvadlovú dopravu je platné  jeden rok.
(4)	Povolenie musí obsahovať tieto informácie:
a)	druh dopravy,
b)	trasu dopravy udávajúcu najmä  východiskové miesto a miesto určenia,
c)	čas platnosti povolenia,
d)	pre pravidelnú autobusovú dopravu zastávky a cestovné poriadky,
e)	pre kyvadlovú dopravu informácie o ubytovaní.
(5)	Žiadosť o povolenie sa predkladá príslušnému orgánu štátu tej zmluvnej strany, kde je vozidlo evidované, ktorý ju môže akceptovať alebo zamietnuť. V prípade, že neexistujú voči žiadosti žiadne námietky, uvedený orgán vydá povolenie a oznámi to príslušnému orgánu štátu druhej zmluvnej strany. Tento orgán vydá povolenie na ten úsek trasy, ktorý prechádza územím jeho štátu najneskôr do dvoch mesiacov od dátumu prijatia povolenia. Prípadné odmietnutie musí byť druhou zmluvnou stranou úplne odôvodnené.
(6)	Žiadosť definovaná v odseku 5 musí obsahovať tieto informácie:
a)	meno a úplnú adresu dopravcu,
b)	druh dopravy,
c)	požadovaný čas platnosti povolenia,
d)	potrebný čas prevádzky spolu a počet jázd za každý deň alebo týždeň,
e)	cestovný poriadok (plán trasy),
f)	presnú trasu so zastávkami na nastupovanie a vystupovanie cestujúcich pri pravidelnej autobusovej doprave,
g)	dĺžku trasy v kilometroch,
h)	čas vedenia vozidla a odpočinku vodičov,
i)	maximálnu kapacitu na sedenie,
j)	cestovné a tarifné podmienky,
k)	hraničné priechody.
(7)	Počas jazdy musí byť vo vozidle originál povolenia alebo jeho kópia overená príslušným orgánom, ktorý ho vydal.

Článok 7
Tranzitná príležitostná doprava podľa článku 4 ods. 3 písm.  a) a b) cez územie štátu jednej zmluvnej strany vykonávaná vozidlami evidovanými v štáte druhej zmluvnej strany je oslobodená od akéhokoľvek povolenia.

Článok 8
Pravidelná doprava je schválená a môže sa začať vykonávať, keď si príslušné orgány štátov zmluvných strán vymenia príslušné povolenia so všetkými potrebnými prílohami.

Článok 9
Pred koncom januára každého kalendárneho roka dopravcovia vykonávajúci pravidelnú autobusovú dopravu predložia príslušným orgánom svojho štátu tieto údaje:
a)	počet jázd a kilometrov,
b)	počet cestujúcich v predchádzajúcom roku.
Tieto údaje si zmluvné strany navzájom vymenia.

II. ČASŤ
Preprava nákladu
Článok 10
(1)	Dopravcovia evidovaní na území štátu jednej zo zmluvných strán môžu vykonávať medzinárodnú cestnú prepravu nákladu pre cudzie potreby alebo za odmenu medzi štátmi oboch zmluvných strán (bilaterálna doprava), ako aj cez územia svojich štátov do iných štátov (tranzitná doprava) použijúc povolenie vydané príslušnými orgánmi štátu druhej zmluvnej strany.
(2)	Neexistujú žiadne obmedzenia týkajúce sa počtu povolení podľa článku 10 ods. 1.
(3)	Ak ide o cestnú prepravu nákladu dopravcami štátu jednej zmluvnej strany vychádzajúcu z územia štátu druhej zmluvnej strany a smerujúcu do alebo z tretieho štátu (treťoštátna doprava), osobitné povolenie vydávajú príslušné orgány štátu zmluvnej strany do alebo zo štátu zmluvnej strany, z ktorého sa doprava vykonáva.

Článok 11
Typy povolení uvedené v článku 10 môžu použiť len dopravcovia, na meno ktorých boli vydané, a sú neprenosné. Vydanie týchto povolení, ako aj počet určia  príslušné orgány štátov zmluvných strán alebo zmiešaná komisia uvedená v článku 14.

Článok 12
V súlade s článkom 10 ods. 1 si príslušné orgány štátov oboch zmluvných strán každý rok vymenia požadované povolenia podľa postupu, o ktorom rozhodla zmiešaná komisia vytvorená podľa článku 14.
Článok 13
Bez ohľadu na ustanovenia článku 10, povolenie nie je povinné v týchto prípadoch:
(1)	Preprava predmetov na civilné letisko alebo z civilného letiska v prípade nešťastia alebo akejkoľvek inej nehody lietadla, alebo ak lietadlo musí pristáť v prípade núdze a ak boli lety  zrušené.
(2)	 Preprava poškodeného motorového vozidla a jeho prívesu.
(3)	 Pohrebná preprava.
(4)	 Preprava osobného príslušenstva v súvislosti so sťahovaním domácností.
(5)	 Preprava poštových zásielok.
(6)	 Preprava tovarov na veľtrhy a výstavy.
(7)	Preprava príslušenstva a iného nákladu na divadelné, hudobné, športové a iné kultúrne   podujatia, cirkusové a filmové predstavenia a rozhlasové alebo televízne predstavenia.
(8)	  Preprava mŕtvych zvierat, pokiaľ nejde o prípad priemyselného spracovania suroviny.
(9)	  Preprava včiel  alebo rybích rodov.
(10)  Preprava kvetov a iných dekoratívnych rastlín.
(11)  Preprava liekov alebo akýchkoľvek iných materiálov v prípade prírodných katastrof.
(12)  Jazdy prázdnych vozidiel, ktoré majú uskutočniť prepravu za poškodené vozidlá.
(13) Vozidlá vykonávajúce technickú pomoc alebo opravu poškodených vozidiel (servisné a opravárenské vozidlá).
(14)  Preprava nákladu, ktorý má byť použitý na vzdelávanie a reklamu.
(15)  Preprava nákladu vozidlom, ktorého celková povolená hmotnosť vrátane prívesu nepresahuje 6 ton alebo ktorého povolená užitočná hmotnosť vrátane prívesu nepresahuje 3,5 tony. 
(16)  Preprava pre vlastné potreby.
Vodič musí mať vo vozidle všetky dokumenty a doklady, ktoré jasne uvádzajú, že ide o niektorý z uvedených druhov prepravy.

III. ČASŤ
Všeobecné ustanovenia
Článok 14
(1)	Na vykonávanie tejto dohody bude vytvorená zmiešaná komisia. 
(2)	Táto komisia bude zložená zo zástupcov príslušných orgánov štátov oboch zmluvných strán, ktorí môžu prizvať na zasadania zástupcov odvetvia cestnej dopravy.
(3)	Zmiešaná komisia sa bude stretávať raz za rok alebo na žiadosť jednej alebo druhej zmluvnej strany striedavo v štáte jednej zo zmluvných strán. 
(4)	Ak pôjde o takéto stretnutie, bude program stretnutia predložený hostiteľskou alebo požadujúcou zmluvnou stranou aspoň dva týždne vopred.
(5)	Každé stretnutie bude zakončené prijatím protokolu podpísaného vedúcimi delegácií oboch zmluvných strán.
(6)	Zmiešaná komisia bude rozhodovať tiež o časovom limite, ako aj o spôsobe výmeny údajov a všetkých potrebných informácií.

Článok 15
Príslušnými orgánmi na riešenie otázok týkajúcich sa vykonávania ustanovení tejto dohody sú:
-	za Slovenskú republiku: Ministerstvo dopravy, pôšt a telekomunikácií Slovenskej republiky,
-	za Helénsku republiku: Ministerstvo dopravy a spojov Helénskej republiky.

Článok 16
(1)	Vozidlá evidované na území štátu jednej zmluvnej strany, ktoré dočasne vykonávajú dopravu na území štátu druhej zmluvnej strany, sú na základe reciprocity oslobodené od daní súvisiacich s vlastníctvom a používaním vozidiel.
(2)	Vozidlá evidované na území štátu jednej alebo druhej zmluvnej strany podliehajú plateniu poplatkov za používanie ich cestnej infraštruktúry, ktoré sa vyberajú na základe princípu nediskriminácie ich dopravcov.

Článok 17
(1)	Pokiaľ ide o hmotnosť a rozmery vozidiel, každá zmluvná strana sa zaväzuje neuplatňovať na vozidlá evidované v štáte druhej zmluvnej strany podmienky, ktoré sú obmedzujúcejšie než tie, ktoré sa uplatňujú na vozidlá evidované vo svojom vlastnom štáte.
(2)	Ak hmotnosť a rozmery vozidla alebo kombinácie vozidiel vykonávajúcich prepravu presahujú maximálnu povolenú hmotnosť a rozmery v štáte príslušnej zmluvnej strany, je potrebné osobitné povolenie príslušného orgán štátu tejto zmluvnej strany pred uskutočnením prepravy.
(3)	Preprava nebezpečných tovarov sa riadi Európskou dohodou o medzinárodnej cestnej  preprave  nebezpečných vecí (ADR), ktorú ratifikovali obe zmluvné strany.

Článok 18
Vykonávanie kabotáže pri cestnej preprave osôb alebo nákladu je zakázané.

Článok 19
(1)	Dopravcovia štátu zmluvnej strany a posádky ich vozidiel budú dodržiavať na území štátu druhej zmluvnej strany vnútroštátne právne predpisy platné v jej štáte.
(2)	Ak dopravca alebo posádka vozidla vážne opakovane poruší ustanovenia tejto dohody, ako aj iné vnútroštátne právne predpisy platné v štáte druhej zmluvnej strany, príslušný orgán štátu, v ktorom je vozidlo evidované, na požiadanie príslušného orgánu štátu, v ktorom došlo k porušeniu, môže rozhodnúť o
a)	vydaní upozornenia dopravcovi, alebo 
b)	dočasnom vylúčení vozidla z cestnej dopravy, alebo
c)	dočasnom pozastavení, čiastočnom alebo úplnom, povolenia dopravcu vykonávať prepravu na území štátu druhej zmluvnej strany.
Opatrenie podľa písmena b) môže okamžite uplatniť aj príslušný orgán štátu tej zmluvnej strany, na území ktorého k tomuto porušeniu došlo.
(3)	Príslušný orgán štátu jednej zmluvnej strany, ktorý prijal jedno z opatrení uvedených v odseku 2 tohto článku, bude informovať príslušný orgán štátu druhej zmluvnej strany.

Článok 20
(1)	Táto dohoda sa uzaviera na dobu dvoch rokov a jej platnosť sa bude automaticky predlžovať vždy o ďalšie dva roky, ak ju žiadna zo zmluvných strán písomne nevypovie najneskôr šesť mesiacov pred uplynutím jej platnosti.
(2)	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť šesťdesiatym dňom po prijatí druhej nóty potvrdzujúcej splnenie príslušných predpisov štátov zmluvných strán.
(3)	Dňom nadobudnutia platnosti tejto dohody sa skončí vo vzťahu medzi Slovenskou republikou a Helénskou republikou platnosť Dohody medzi vládou Československej socialistickej republiky a vládou Helénskej republiky o medzinárodnej cestnej doprave, ktorá bola podpísaná 6. júna 1977 v Aténach.

Dané v ........................................dňa......................................200.... v dvoch pôvodných vyhotoveniach, každé v slovenskom, gréckom a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v anglickom jazyku.

Za vládu                                                                 Za vládu
Slovenskej republiky                                              Helénskej republiky